### NN 64/2017 (5.7.2017.), Odluka o lokalnim porezima Općine Skrad

OPĆINA SKRAD

1484

Na temelju članka 20. stavka 1. Zakona o lokalnim porezima (»Narodne novine« broj 115/16) i na temelju članka 32. Statuta Općine Skrad (»Službene novine Primorsko-goranske županije« broj 18/13, 28/13 i 8/14) Općinsko vijeće Općine Skrad, na sjednici održanoj 21. lipnja 2017. godine, donijelo je

ODLUKU

O LOKALNIM POREZIMA OPĆINE SKRAD

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznici, porezna osnova, stopa i visina poreza te način obračuna i plaćanja poreza koji pripadaju Općini Skrad (u daljnjem tekstu: Općina), u skladu sa Zakonom o lokalnim porezima (u daljnjem tekstu: Zakon).

II. VRSTE POREZA

Članak 2.

Općini pripadaju sljedeći lokalni porezi:

1. porez na potrošnju,

2. porez na kuće za odmor,

3. porez na korištenje javnih površina,

4. porez na nekretnine.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 4.

Obveznik poreza na potrošnju je pravna i fizička osoba koja pruža ugostiteljske usluge na području Općine.

Članak 5.

Osnovica poreza na potrošnju je prodajna cijena pića koje se proda u ugostiteljskim objektima, bez poreza na dodanu vrijednost.

Porez na potrošnju plaća se po stopi od 3% na osnovicu iz stavka 1. ovog članka.

Članak 6.

Obračunsko razdoblje poreza na potrošnju je od prvog do posljednjeg dana u mjesecu.

Obveznik poreza na potrošnju dužan je obračunati i platiti porez na potrošnju do posljednjeg dana u mjesecu za prethodni mjesec.

Obveznik poreza na potrošnju dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Porez na potrošnju prihod je Proračuna Općine.

2. Porez na kuće za odmor

Članak 7.

Porez na kuću za odmor plaća pravna ili fizička osoba koja je vlasnik kuće za odmor na području Općine.

Članak 8.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarska zgrada koja služi za smještaj poljoprivrednih strojeva, oruđa i drugog pribora.

U smislu dokazivanja statusa kuće za odmor u smislu odredbe stavke 1. ovog članka, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Privremeno prijavljivanje boravišta ne oslobađa vlasnika od plaćanja poreza na kuće za odmor.

Članak 9.

Porez na kuću za odmor plaća se 10,00 kuna po jednom četvornom metru korisne površine kuće za odmor.

Članak 10.

Porez na kuće za odmor plaća se godišnje.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

Obveznik poreza na kuće za odmor dužan je Poreznoj upravi dostaviti podatke koji se odnose na kuću za odmor najkasnije do 31. ožujka godine za koju se utvrđuje porez na kuće za odmor.

Članak 11.

Porez na kuće za odmor ne plaća se za kuće za odmor koje se ne mogu koristiti.

Kućom za odmor iz stavka 1. ovog članka smatraju se kuće za odmor koje se ne mogu koristiti zbog prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor prihod je Proračuna Općine.

3. Porez na korištenje javnih površina

Članak 12.

Porez na korištenje javnih površina plaćaju pravne i fizičke osobe koje koriste javne površine.

Članak 13.

Javnim površinama u smislu ove Odluke smatraju se:

1. javne prometne površine (ceste, ulice, trgovi, putovi, nogostupi, pločnici, biciklističke staze, javna parkirališta, stajališta javnog prijevoza) te slične površine koje se koriste za promet po bilo kojoj osnovi,

2. javne zelene površine (parkovi, travnjaci, živice, drvoredi, cvjetnjaci, zelene površine uz javne poslovne, stambene i druge objekte, zelene površine uz javne prometne površine) i slične površine,

3. površine i objekti namijenjeni za održavanje javnih priredbi i slični prostori,

4. površine i objekti u vlasništvu Općine koji imaju javnu namjenu.

Članak 14.

Porez na korištenje javnih površina plaća se 1,00 kuna po četvornom metru korištene površine dnevno.

Članak 15.

Od plaćanja poreza na korištenje javnih površina oslobađaju se udruge sa sjedištem na području Općine te u slučajevima kada se javne površine koriste za humanitarne i druge svrhe od javnog interesa.

Članak 16.

Obveznici poreza dužni su Jedinstvenom upravnom odjelu Općine dostaviti podatke o korištenju javne površine.

Rješenje o razrezu poreza na korištenje javnih površina donosi Jedinstveni upravni odjel Općine.

Porez na korištenje javnih površina plaća se u roku od 15 dana od dana dostave rješenja o razrezu poreza.

4. Porez na nekretnine

Članak 17.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Općinskog vijeća Općine, sukladno Zakonu.

II. PROVEDBENE ODREDBE

Članak 18.

Temeljem Suglasnosti da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 01/17), Općina poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, osim poreza propisanih u glavi II., točkama 3. i 4., u cijelosti prenosi na nadležnu Poreznu upravu.

Temeljem Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 01/17), Ministarstvu financija, Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Članak 19.

Porezna uprava dužna je do 15. dana u mjesecu za prethodni mjesec Općini dostavljati zbirna izvješća o utvrđenim i naplaćenim porezima.

Porezna uprava dužna je dostaviti Općini zbirna izvješća o saldu nenaplaćenih potraživanja poreza i to najkasnije:

– do 28. veljače tekuće godine, sa stanjem na dan 31. prosinca prethodne godine,

– do 31. srpnja tekuće godine, sa stanjem na dan 30. lipnja tekuće godine.

Članak 20.

Ovlašćuje se nadležna organizacija platnog prometa zadužena za raspoređivanje uplaćenih javnih prihoda korisnicima da naknadu Poreznoj obračuna i uplati u državni proračun i to do zadnjeg dana u mjesecu za protekli mjesec.

IV. ZAVRŠNE ODREDBE

Članak 21.

Kaznene i prekršajne odredbe, te odredbe o naplati, ovrsi, zastari, obnovi postupka, žalbenom postupku i druge postupovne odredbe propisane Općim poreznim zakonom i Zakonom o lokalnim porezima jednako se primjenjuju i na poreze propisane ovom Odlukom.

Članak 22.

Danom stupanja na snagu ove Odluke prestaje važiti Odluka o porezima Općine Skrad (»Službene novine Primorsko-goranske županije« broj 29/01 i 2/02).

Članak 23.

Odredbe članka 7. – 11. ove Odluke prestaju važiti 1. siječnja 2018. godine.

Članak 24.

Ova Odluka stupa na snagu osmoga dana od dana objave u »Narodnim novinama«, a objavit će se i u »Službenim novinama Općine Skrad«.

Klasa: 410-01/17-01/6
 Urbroj: 2112/04-17-01-01
 Skrad, 26. lipnja 2017.

OPĆINSKO VIJEĆE OPĆINE SKRAD

Predsjednik
 Ivan Crnković, bacc. ing. sec., v. r.